Τροποποιημένη πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 97/24/ΕΚ σχετικά με ορισμένα στοιχεία και χαρακτηριστικά των δίκυκλων και τρίκυκλων οχημάτων με κινητήρα (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Ιστορικό:

Στις 22 Ιουνίου 2000, η Επιτροπή ενέκρινε πρόταση για την καθιέρωση αυστηρότερων ορίων εκπομπής που ισχύουν για τις μοτοσικλέτες, η οποία τροποποιεί την οδηγία 97/24/ΕΚ [1].

[1] ΕΕ L 226, 18.8.1997, σ. 1.

Σκοπός της πρότασης είναι να καταστούν αυστηρότερες οι κοινοτικές απαιτήσεις που στοχεύουν στον περιορισμό των εκπομπών ρύπων από μοτοσικλέτες, ούτως ώστε να συμβάλλουν στην επίτευξη των στόχων για την ποιότητα του ατμοσφαιρικού αέρα και των εθνικών ανωτάτων τιμών εκπομπών μέχρι το 2010. Οι απαιτήσεις που αφορούν τις εκπομπές ρύπων από τις μοτοσικλέτες διέπονται από την καλούμενη «πολύπλευρη οδηγία» 97/24/ΕΚ σχετικά με ορισμένα στοιχεία και χαρακτηριστικά των δίκυκλων και τρίκυκλων οχημάτων.

Τα κύρια στοιχεία της πρότασης είναι τα εξής:

ένα επόμενο στάδιο αυστηρότερων οριακών τιμών εκπομπών (Euro 2), που θα ισχύει από την 1η Ιανουαρίου 2003 για τους νέους τύπους και από την 1η Ιανουαρίου 2004 για όλους τους τύπους μοτοσικλετών, τρίκυκλων και τετράκυκλων, με σημαντικές μειώσεις των οριακών τιμών για το μονοξείδιο του άνθρακα (CO) και τους υδρογονάνθρακες (HC). Αυτές οι οριακές τιμές βασίζονται στο σημερινό κύκλο δοκιμών σε αστικό περιβάλλον, κατά τον οποίο το όχημα δοκιμάζεται με θερμό κινητήρα.

μια δέσμη προαιρετικών τιμών προκειμένου να παρέχεται η δυνατότητα στα κράτη μέλη να προωθούν, εφόσον το επιθυμούν, την εισαγωγή πλέον προηγμένων τεχνολογιών μέσω της παροχής φορολογικών κινήτρων.

ένα ενδεχόμενο επόμενο στάδιο οριακών τιμών εκπομπών (Euro 3), που θα ισχύει από την 1η Ιανουαρίου 2006 και θα περιλαμβάνει εκ βάθρων αναθεώρηση του κύκλου δοκιμών ώστε να αντανακλώνται καλύτερα οι πραγματικές συνθήκες κυκλοφορίας των μοτοσικλετών. Οι οριακές αυτές τιμές θα είναι δυνατόν να καθοριστούν μόνο μετά την ανάπτυξη του νέου κύκλου δοκιμών, που βρίσκεται σήμερα στο στάδιο της κατάρτισης από την ΟΕΕ-ΗΕ (Οικονομική Επιτροπή για την Ευρώπη των Ηνωμένων Εθνών).

Η πρόταση της Επιτροπής διαβιβάστηκε στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή στις 22 Ιουνίου 2000.

Η Οικονομική και Κοινωνική Επιτροπή εξέδωσε γνώμη στις 25 Ιανουαρίου 2001.

Το Ευρωπαϊκό Κοινοβούλιο εξέδωσε γνώμη στις 14 Φεβρουαρίου 2001, προτείνοντας 25 τροπολογίες στην πρόταση της Επιτροπής.

Ανάλυση των τροπολογιών του Ευρωπαϊκού Κοινοβουλίου:

Οι τροπολογίες του Ευρωπαϊκού Κοινοβουλίου μπορούν να συγκεντρωθούν σε τέσσερις κατηγορίες:

α. Εισαγωγή ενός υποχρεωτικού σταδίου Euro 3 (που θα αρχίσει να ισχύει το 2006):

Τροπολογίες 3, 5, 10, 11, 23, 24 και 25

Οι προτεινόμενες για το στάδιο Euro 3 οριακές τιμές απλώς ευθυγραμμίζουν τον κύκλο δοκιμών και τις οριακές τιμές για τις μεγάλες μοτοσικλέτες με εκείνες που ισχύουν για τα επιβατικά αυτοκίνητα και ως εκ τούτου δεν βασίζονται στην τεχνική και οικονομική εφικτότητα των προτεινόμενων οριακών τιμών για τις μοτοσικλέτες. Κάτι τέτοιο θα απαιτούσε τουλάχιστον όλες οι μεγαλύτερες μοτοσικλέτες να είναι εφοδιασμένες με τριοδικούς καταλυτικούς μετατροπείς κλειστού κύκλου και πιθανότατα θα επέβαλε τη λήψη μέτρων για τη βελτίωση των επιδόσεων μείωσης των εκπομπών κατά την εκκίνηση με ψυχρό κινητήρα. Η εφαρμογή του κύκλου δοκιμών που ισχύει για τα επιβατικά αυτοκίνητα δεν θα εξασφαλίζει τη σωστή λειτουργία του εξοπλισμού μείωσης των εκπομπών λόγω των διαφορών στον τρόπο οδήγησης και στις επιδόσεις του κινητήρα μεταξύ των μοτοσικλετών και των αυτοκινήτων (όπως η μεγαλύτερη επιτάχυνση των μοτοσικλετών).

Στην πρότασή της, η Επιτροπή ανήγγειλε ότι προτίθεται να εξετάσει ένα επόμενο στάδιο, το οποίο θα αρχίσει να ισχύει από το 2006 και θα εκτιμηθεί βάσει ενός βελτιωμένου κύκλου δοκιμών. Η Επιτροπή δεν περιέλαβε οριακές τιμές για το 2006 στην πρόταση της, επειδή δεν υπάρχουν ακόμη διαθέσιμα δεδομένα τα οποία θα μπορούσαν να υποστηρίξουν την εισαγωγή του νέου κύκλου δοκιμών κατά τρόπο επιστημονικά ορθό. Αντί αυτού, η Επιτροπή υποστηρίζει ενεργά την ανάπτυξη του παγκοσμίως εναρμονισμένου κύκλου δοκιμών (world-wide harmonised test cycle - WMTC), που αναπτύσσεται επί του παρόντος από την ΟΕΕ-ΗΕ. Σύμφωνα με το πρόγραμμα εργασίας για το WMTC, η Επιτροπή σχεδιάζει να υποβάλει έκθεση σχετικά με την ανάπτυξη του παγκοσμίου κύκλου δοκιμών στα μέσα του 2001 και να προτείνει, για το στάδιο Euro 3, οριακές τιμές βασιζόμενες στο νέο κύκλο δοκιμών στα μέσα του 2003.

Κατά συνέπεια, η Επιτροπή απορρίπτει όλες τις τροπολογίες του Ευρωπαϊκού Κοινοβουλίου για την καθιέρωση ενός υποχρεωτικού σταδίου Euro 3. Εντούτοις, καθώς έχει διαπιστωθεί ότι το Κοινοβούλιο αποδίδει ιδιαίτερη σημασία στο ζήτημα αυτό, η Επιτροπή θα προσπαθήσει να λάβει τα κατάλληλα μέτρα για να εισαγάγει ένα στάδιο Euro 3 βάσει του νέου παγκοσμίως εναρμονισμένου κύκλου δοκιμών, μόλις αυτός αναπτυχθεί, κατά τις περαιτέρω συζητήσεις στο Συμβούλιο ή κατά τη δεύτερη ανάγνωση στο Ευρωπαϊκό Κοινοβούλιο.

β. Τροπολογίες σχετικά με την ανθεκτικότητα, τις διατάξεις διακοπής της λειτουργίας, τον έλεγχο της συμμόρφωσης των κυκλοφορούντων οχημάτων και το ενσωματωμένο στο όχημα σύστημα διάγνωσης (OBD).

Τροπολογίες 6, 7, 13, 14, 15, 16 και 20

Η έκθεση θίγει μια σειρά θεμάτων για την καλύτερη εξασφάλιση της αποτελεσματικής λειτουργίας του εξοπλισμού μείωσης των εκπομπών κατά την ωφέλιμη διάρκεια ζωής του οχήματος. Τέτοιες διατάξεις ισχύουν ήδη για τα επιβατικά αυτοκίνητα και τα ελαφρά εμπορικά οχήματα και βρίσκονται υπό μελέτη για τα βαρέα φορτηγά οχήματα. Οι τροπολογίες καθορίζουν το πρόγραμμα για την εισαγωγή και την εφαρμογή αυτών των απαιτήσεων και ζητούν από την Επιτροπή να ολοκληρώσει τις αναγκαίες τεχνικές διατάξεις σχετικά με τις εν λόγω απαιτήσεις.

Αναγνωρίζεται ότι οι διατάξεις αυτές αποτελούν σημαντικά μέσα για να εξασφαλιστεί η συντήρηση του εξοπλισμού επεξεργασίας ρύπων, δηλαδή των καταλυτικών μετατροπέων, υπό πραγματικές συνθήκες. Ωστόσο, η εφαρμογή των απαιτήσεων αυτών θα μπορούσε να έχει σημαντικές επιπτώσεις οι οποίες πρέπει να εκτιμηθούν προσεκτικά όσον αφορά τη σχέση κόστους-αποτελεσματικότητας, την τεχνική εφικτότητα και τις πρακτικές συνέπειες όταν εφαρμόζονται στον τομέα των μοτοσικλετών. Η Επιτροπή υποστηρίζει επίσης μέτρα για την αποφυγή της παράκαμψης κύκλου, τα οποία έχουν επίσης εισαχθεί κατά τις συζητήσεις στο Συμβούλιο.

Επομένως, η Επιτροπή συμφωνεί, κατ' αρχήν, να εξετάσει ορισμένα από τα εν λόγω μέτρα, αλλά απορρίπτει τις τροπολογίες που προδικάζουν οποιαδήποτε τελική απόφαση σχετικά με την εφαρμογή τους.

γ. Τροπολογίες σχετικά με τις εκπομπές CO2:

Τροπολογίες 8, 17 και 21 (εδάφιο 4)

Επί του παρόντος, δεν υπάρχει εναρμονισμένη διαδικασία δοκιμής για τη μέτρηση των εκπομπών CO2 από τις μοτοσικλέτες. Ο εισηγητής προτείνει να εισαχθεί η μέθοδος μέτρησης του CO2 των επιβατικών αυτοκινήτων από την 1η Ιανουαρίου 2003 για τις μοτοσικλέτες με κινητήρα κυβισμού άνω των 150cc και να ενταχθούν οι μοτοσικλέτες στη στρατηγική της Κοινότητας για τη μείωση των εκπομπών CO2 που οφείλονται στην οδική κυκλοφορία.

Το μερίδιο των μοτοσικλετών στις συνολικές εκπομπές από τις οδικές μεταφορές είναι πολύ χαμηλό (2 % περίπου), αλλά ενδέχεται να αυξηθεί στο μέλλον. Η εισαγωγή μιας εναρμονισμένης μεθόδου μέτρησης του CO2 είναι πράγματι ένα πρώτο αναγκαίο βήμα. Όσον αφορά τις οριακές τιμές για το 2006, το σύστημα μέτρησης θα πρέπει να βασίζεται σε ένα νέο παγκοσμίως εναρμονισμένο κύκλο δοκιμών για το σκοπό αυτό. Τούτο θα έχει ως πλεονέκτημα το ότι θα παρέχει ακριβέστερα αποτελέσματα σε σύγκριση με τις πραγματικές συνθήκες κυκλοφορίας ενώ θα καλύπτει επίσης τις μικρότερες μοτοσικλέτες.

Επομένως, η Επιτροπή συμφωνεί, κατ' αρχήν, με το περιεχόμενο των τροπολογιών 8 και 21 (εδάφιο 4), αλλά απορρίπτει την τροπολογία 17.

δ. Διάφορες τροπολογίες:

Τροπολογίες 1, 2, 4, 12, 18, 19, 21, 22 και 26

Η έκθεση προτείνει επίσης πρόσθετες τροπολογίες σχετικά με διάφορα ζητήματα. Η Επιτροπή συμφωνεί πλήρως με ορισμένες από τις τροπολογίες αυτές, και συγκεκριμένα με:

- τη δυνατότητα θέσπισης οικονομικών κινήτρων για το μεταγενέστερο εξοπλισμό παλαιότερων οχημάτων (τροπολογίες 4 και 12).

- τον περιορισμό των οικονομικών επιπτώσεων σε μικρές επιχειρήσεις κατασκευής οχημάτων (με ετήσιο όγκο παραγωγής λιγότερο από 5 000 οχήματα ανά εγκεκριμένο τύπο) κατά την εξέταση μελλοντικών μέτρων (τροπολογία 18).

Οι άλλες τροπολογίες, σχετικά με τις μελλοντικές εργασίες, είναι αποδεκτές κατ' αρχήν ή εν μέρει, αλλά χρήζουν εξέτασης πριν από την εφαρμογή οριστικών προτάσεων. Η Επιτροπή επιφυλάσσεται του δικαιώματος πρωτοβουλίας σχετικά με ορισμένα από τα ζητήματα αυτά:

- προσωρινή παρέκκλιση διάρκειας 1 έτους για τις μοτοσικλέτες παντός εδάφους (trials) (τροπολογίες 1 και 26, εδάφιο 2).

- υποβολή έκθεσης σχετικά με την ανάπτυξη του κύκλου δοκιμών μέχρι την 1η Ιουλίου 2001 και υποβολή πρότασης μέχρι την 1η Ιουλίου 2002 (τροπολογία 19). Η πρώτη ημερομηνία είναι αποδεκτή, η δεύτερη όχι.

- εισαγωγή απαιτήσεων σχετικά με τις επιθεωρήσεις και τη συντήρηση των μοτοσικλετών. Ο σκοπός της τροπολογίας αυτής είναι αποδεκτός, αλλά απορρίπτεται η ημερομηνία της 1ης Ιανουαρίου 2003 για την υποβολή πρότασης από την Επιτροπή (τροπολογία 22).

- οριακές τιμές για τις εκπομπές σωματιδίων από τα τρίκυκλα και τετράκυκλα με ντιζελοκινητήρες από το 2006 (τροπολογία 2).

- μέτρα σχετικά με τα ανταλλακτικά καταλυτών (τροπολογία 21, εδάφιο 1).

- εξέταση των εξαερουμένων εκπομπών και ενσωματωμένα στο όχημα συστήματα μέτρησης (τροπολογία 21, εδάφια 2 και 3).

Μία από τις διάφορες τροπολογίες δεν είναι αποδεκτή:

- αναβολή της ημερομηνίας έναρξης του σταδίου Euro 2 για «όλους τους τύπους» από την 1η Ιανουαρίου 2004 έως την 1η Ιανουαρίου 2005 (τροπολογία 26, εδάφιο 1).

Κατά συνέπεια, η Επιτροπή είναι σε θέση να αποδεχθεί:

- τρεις τροπολογίες πλήρως (αριθμοί 4, 12 και 18).

- έξι τροπολογίες εν μέρει (αριθμοί 1, 14, 19, 20, 22 και 26, εδάφιο 2).

- πέντε τροπολογίες κατ' αρχήν (αριθμοί 2, 7, 8, 16 και 21),

- και η Επιτροπή απορρίπτει έντεκα τροπολογίες (αριθμοί 3, 5, 6, 10, 11, 13, 15, 17, 23, 24 και 25).

2000/0136 (COD)

Τροποποιημένη πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 97/24/ΕΚ σχετικά με ορισμένα στοιχεία και χαρακτηριστικά των δίκυκλων και τρίκυκλων οχημάτων με κινητήρα (Κείμενο που παρουσιάζει ενδιαφέρον για τον EΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [2],

[2] ΕΕ C

τη γνώμη της Οικονομικής και Κοινωνικής Επιτροπής [3],

[3] ΕΕ C

Αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [4],

[4] ΕΕ C

Εκτιμώντας τα εξής:

(1) Το πέμπτο πρόγραμμα δράσης της Ευρωπαϊκής Κοινότητας για την προστασία του περιβάλλοντος, οι γενικές γραμμές του οποίου εγκρίθηκαν από το Συμβούλιο με το ψήφισμά του της 1ης Φεβρουαρίου 1993 [5], προβλέπει να καταβληθούν πρόσθετες προσπάθειες για σημαντική μείωση των σημερινών επιπέδων εκπομπών ρύπων από μηχανοκίνητα οχήματα.

[5] ΕΕ C 138, 17.5.1993, σ. 1.

(2) Η οδηγία 97/24/ΕΚ του Ευρωπαϊκού Κοινοβουλίου και του Συμβουλίου [6] είναι μία από τις επιμέρους οδηγίες στο πλαίσιο της διαδικασίας έγκρισης τύπου η οποία καθορίζεται από την οδηγία 92/61/ΕΟΚ του Συμβουλίου της 30ής Ιουνίου 1992 περί εγκρίσεως τύπου των δικύκλων και τρικύκλων οχημάτων με κινητήρα [7], όπως τροποποιήθηκε για τελευταία φορά από την οδηγία 2000/7/ΕΚ του Ευρωπαϊκού Κοινοβουλίου και του Συμβουλίου [8].

[6] ΕΕ L 226, 18.8.1997, σ. 1.

[7] ΕΕ L 225, 10.8.1992, σ. 72.

[8] ΕΕ L 106, 3.5.2000, σ. 1.

(3) Σύμφωνα με το άρθρο 5 της οδηγίας 97/24/ΕΚ, εντός 24 μηνών από την ημερομηνία έκδοσης της οδηγίας αυτής, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο πρόταση βασισμένη στις έρευνες και στην εκτίμηση του κόστους και της ωφέλειας εκ της εφαρμογής των αυστηρότερων οριακών τιμών, θέτοντας ένα ακόμη στάδιο, κατά το οποίο θα ληφθούν μέτρα περαιτέρω ενίσχυσης των οριακών τιμών ρυπογόνων εκπομπών των οικείων οχημάτων. Η δράση αυτή περιορίζεται στις μοτοσικλέτες, δεδομένου ότι μεταγενέστερο στάδιο με αυστηρότερες οριακές τιμές για τα μοτοποδήλατα, οι οποίες θα ισχύουν από τις 17 Ιουνίου 2002, προβλέπεται ήδη στην οδηγία 97/24/ΕΚ.

(4) Με βάση την εκτίμηση της τεχνικής εφικτότητας και της σχέσης κόστους- αποτελεσματικότητας καθορίστηκε δέσμη νέων οριακών τιμών για την δοκιμή τύπου I, οι οποίες θα ισχύουν από το 2003 για όλες τις μοτοσικλέτες και συνεπάγονται μείωση των εκπομπών των υδρογονανθράκων κατά 60 % και μονοξειδίου του άνθρακα κατά 60 % από τετράχρονες μοτοσικλέτες, καθώς και των εκπομπών των υδρογονανθράκων κατά 70 % και του μονοξειδίου του άνθρακα κατά 30 % από δίχρονες μοτοσικλέτες. Για τις τετράχρονες μοτοσικλέτες δεν θεωρήθηκε ως εφικτή με τις προβλεπόμενες τεχνολογίες περαιτέρω μείωση των οξειδίων του αζώτου. Για τις δίχρονες μοτοσικλέτες η εφαρμογή της προηγμένης τεχνολογίας άμεσης έγχυσης, η οποία παρέχει τις μεγαλύτερες δυνατότητες περιορισμού του μονοξειδίου του άνθρακα και των υδρογονανθράκων, συνεπάγεται αναπόφευκτα μέτρια αύξηση της οριακής τιμής οξειδίων του αζώτου ως προς τις ισχύουσες οριακές τιμές, έτσι ώστε η οριακή τιμή εξομοιώνεται με εκείνη για τις τετράχρονες μοτοσικλέτες. Αυτό θεωρείται ως αποδεκτό, δεδομένου ότι με βάση την καταγραφή των εκπομπών διαπιστώνεται ότι στο σύνολο των εκπομπών οξειδίων του αζώτου των οδικών μεταφορών είναι ελάχιστο το μερίδιο από τις μοτοσικλέτες.

(4α) Λαμβανομένων υπόψη των ιδιαίτερων χαρακτηριστικών και της ιδιαίτερης χρήσης ορισμένων γνωστών κατηγοριών οχημάτων, όπως οι μοτοσικλέτες παντός εδάφους (trials), και λαμβανομένου υπόψη του σχετικά μικρού ποσοστού συμβολής τους στις συνολικές εκπομπές από τις οδικές μεταφορές λόγω του χαμηλού αριθμού οχημάτων που πωλούνται στην Ευρώπη ετησίως (λιγότερα από 13 000), θεωρείται αποδεκτή, σε σχέση με τις νέες οριακές τιμές που θα αρχίσουν να ισχύουν από το 2003, η χορήγηση προσωρινής παρέκκλισης ώστε να παρασχεθεί επαρκής χρόνος στους κατασκευαστές για να εισαγάγουν την κατάλληλη τεχνολογία μείωσης των εκπομπών.

(5) Οι επιθεωρήσεις και η συντήρηση θεωρούνται ουσιαστικά στοιχεία για να εξασφαλιστεί ότι τα επίπεδα εκπομπών από νέα οχήματα δεν θα επιδεινωθούν κατά τη χρήση τους ώστε να καταστρατηγούν τα αποδεκτά επίπεδα. Εν προκειμένω, και σύμφωνα με τις αντίστοιχες διατάξεις για τα επιβατικά αυτοκίνητα, οι απαιτήσεις για τις δοκιμές τύπου ΙΙ και ιδίως το όριο του 4,5 % κατ' όγκον για τη συγκέντρωση του μονοξειδίου του άνθρακα, πρέπει να αντικατασταθούν από απαιτήσεις για τη μέτρηση και την καταγραφή των αναγκαίων δεδομένων για τους τεχνικούς ελέγχους των οχημάτων.

(6) Τα τρίκυκλα και τα τετράκυκλα εφοδιάζονται είτε με ανάφλεξη με σπινθηριστή είτε με κινητήρες ανάφλεξης με συμπίεση. Ανάλογα προς τις οριακές τιμές εκπομπών για τα επιβατικά οχήματα, για κάθε κατηγορία απαιτείται χωριστή δέσμη οριακών τιμών.

(7) Τα χαρακτηριστικά των καυσίμων αναφοράς που χρησιμοποιούνται για τις δοκιμές των εκπομπών πρέπει να εξομοιωθούν με εκείνα που χρησιμοποιούνται για τα επιβατικά αυτοκίνητα, έτσι ώστε να ανταποκρίνονται στην εξέλιξη των προδιαγραφών στην αγορά καυσίμων, σύμφωνα με την κοινοτική νομοθεσία σχετικά με την ποιότητα της βενζίνης και του πετρελαίου κίνησης.

(8) Θα πρέπει να επιτραπεί στα κράτη μέλη να επιταχύνουν, με την παροχή φορολογικών κινήτρων, τη διάθεση στην αγορά οχημάτων που να πληρούν απαιτήσεις θεσπισθείσες σε κοινοτικό επίπεδο και να προωθούν πλέον προηγμένες οικολογικές τεχνολογίες βάσει προαιρετικών τιμών εκπομπών. Τα κίνητρα αυτά πρέπει να πληρούν ορισμένες προϋποθέσεις που αποσκοπούν στην αποφυγή στρεβλώσεων στην εσωτερική αγορά. Η παρούσα οδηγία δεν θίγει το δικαίωμα των κρατών μελών να περιλαμβάνουν τις εκπομπές ρύπων και άλλων ουσιών στη βάση υπολογισμού των τελών οδικής κυκλοφορίας των δίκυκλων και τρίκυκλων οχημάτων.

(8α) Τα κράτη μέλη μπορούν να λάβουν μέτρα για να ενθαρρύνουν το μεταγενέστερο εξοπλισμό παλαιότερων δίκυκλων και τρίκυκλων οχημάτων με κινητήρα με διατάξεις και εξαρτήματα μείωσης των εκπομπών.

(9) Πρέπει να εισαχθεί νέος κύκλος δοκιμών για την έγκριση τύπου ο οποίος θα καθιστά δυνατή την αξιολόγηση των επιδόσεων εκπομπών υπό συνθήκες δοκιμών που να προσομοιάζουν περισσότερο στις συνθήκες χρήσης των οχημάτων και ο οποίος θα λαμβάνει υπόψη τους διαφορετικούς τρόπους οδήγησης μεταξύ μικρών και μεγάλων μοτοσικλετών. Ευρίσκονται εν εξελίξει περαιτέρω εργασίες τεχνολογικής ανάπτυξης προκειμένου να τεκμηριωθεί επιστημονικώς η εισαγωγή νέου κύκλου δοκιμών.

(10) Είναι αναγκαίο να καθοριστεί επόμενο στάδιο οριακών τιμών για τις εκπομπές, το οποίο θα περιλαμβάνει ουσιαστικές μειώσεις σε σχέση με τις οριακές τιμές που ορίστηκαν για το 2003. Οι νέες αυτές οριακές τιμές θα είναι δυνατόν να καθοριστούν λεπτομερώς μόνο μετά την αναθεώρηση του ισχύοντος κύκλου δοκιμών και την περαιτέρω μελέτη της τεχνικής εφικτότητας και του δυναμικού μείωσης των εκπομπών της τεχνολογίας αυτής.

(11) Σύμφωνα με τις αρχές της επικουρικότητας και την αναλογικότητας, όπως ορίζονται στο άρθρο 5 της συνθήκης, ο στόχος της προτεινόμενης δράσης, συγκεκριμένα η μείωση του επιπέδου εκπομπών ρύπων από τα δίκυκλα και τρίκυκλα οχήματα, δεν μπορεί να επιτευχθεί επαρκώς από τα κράτη μέλη και δύναται συνεπώς να επιτευχθεί καλύτερα μέσω της προσέγγισης των σχετικών νομοθεσιών των κρατών μελών. η παρούσα οδηγία περιορίζεται στις ελάχιστες απαιτήσεις για την επίτευξη του στόχου αυτού και δεν υπερβαίνει τα αναγκαία για το σκοπό αυτό.

(12) Πρέπει να τροποποιηθεί αναλόγως η οδηγία 97/24/ΕΚ.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το κεφάλαιο 5 της οδηγίας 97/24/ΕΚ τροποποιείται σύμφωνα με το παρόν παράρτημα.

Άρθρο 2

1. Από την 1η Ιανουαρίου 2002, τα κράτη μέλη δύνανται, για λόγους σχετικούς με μέτρα κατά της ατμοσφαιρικής ρύπανσης:

- να αρνούνται τη χορήγηση έγκρισης τύπου ΕΚ σύμφωνα με το άρθρο 4, παράγραφος 1, της οδηγίας 92/61/ΕΟΚ,

- να απαγορεύουν την ταξινόμηση, πώληση ή θέση σε κυκλοφορία οχημάτων,

εάν τα μέτρα κατά της ατμοσφαιρικής ρύπανσης δεν πληρούν τις απαιτήσεις της οδηγίας 97/24/ΕΚ, όπως τροποποιείται από την παρούσα οδηγία.

2. Από την 1η Ιανουαρίου 2003, τα κράτη μέλη δύνανται να αρνούνται τη χορήγηση έγκρισης τύπου ΕΚ σύμφωνα με το άρθρο 4, παράγραφος 1, της οδηγίας 92/61/ΕΟΚ για οποιοδήποτε τύπο οχήματος για λόγους σχετικούς με τα μέτρα κατά της ατμοσφαιρικής ρύπανσης, εφόσον ο τύπος οχήματος δεν πληροί τις διατάξεις της οδηγίας 97/24/ΕΚ, όπως τροποποιείται από την παρούσα οδηγία.

Για τη δοκιμή τύπου Ι χρησιμοποιούνται οι οριακές τιμές που καθορίζονται στη γραμμή Α του πίνακα του κεφαλαίου 5, παράρτημα ΙΙ της οδηγίας 97/24/ΕΚ, όπως τροποποιείται από την παρούσα οδηγία.

3. Από την 1η Ιανουαρίου 2004, τα κράτη μέλη:

- θεωρούν ότι δεν ισχύουν πλέον πιστοποιητικά συμμόρφωσης τα οποία συνοδεύουν νέα οχήματα σύμφωνα με την οδηγία 92/61/ΕΟΚ, και

- αρνούνται την ταξινόμηση, πώληση ή θέση σε κυκλοφορία νέων οχημάτων τα οποία δεν συνοδεύονται από πιστοποιητικό συμμόρφωσης σύμφωνα με την οδηγία 92/61/ΕΟΚ,

για λόγους σχετικούς με τα μέτρα κατά της ατμοσφαιρικής ρύπανσης, εάν τα οχήματα δεν πληρούν τις διατάξεις της οδηγίας 97/24/ΕΚ, όπως τροποποιείται από την παρούσα οδηγία.

Για τη δοκιμή τύπου Ι χρησιμοποιούνται οι οριακές τιμές που καθορίζονται στη γραμμή Α του πίνακα του κεφαλαίου 5, παράρτημα ΙΙ της οδηγίας 97/24/ΕΚ, όπως τροποποιείται από την παρούσα οδηγία.

Όσον αφορά τις μοτοσικλέτες παντός εδάφους (trials) ως ημερομηνία του άρθρου 2, παράγραφος 2, ορίζεται η 1η Ιανουαρίου 2004 και ως ημερομηνία του άρθρου 2, παράγραφος 3, ορίζεται η 1η Ιουλίου 2005.

Ως μοτοσικλέτες παντός εδάφους θεωρούνται τα οχήματα με τα ακόλουθα χαρακτηριστικά:

ανώτατο ύψος καθίσματος: 700 mm.

ελάχιστη απόσταση από το έδαφος: 280mm.

ανώτατη χωρητικότητα δοχείου καυσίμου: 4 l.

ελάχιστη σχέση μεταδόσεως κινήσεως στη μεγαλύτερη ταχύτητα (αρχική σχέση * σχέση ταχύτητας * τελική σχέση μεταδόσεως κινήσεως) 7,5.

Άρθρο 3

1. Τα κράτη μέλη επιτρέπεται να παρέχουν φορολογικά κίνητρα μόνον για οχήματα τα οποία πληρούν την οδηγία 97/24/ΕΚ, όπως τροποποιείται από την παρούσα οδηγία. Τα εν λόγω κίνητρα θα πληρούν τις προϋποθέσεις των παρακάτω εδαφίων (α) ή (β):

(α) να εφαρμόζονται σε όλα τα προσφερόμενα για πώληση στην αγορά κράτους μέλους νέα οχήματα τα οποία πληρούν προκαταβολικά τις υποχρεωτικές οριακές τιμές που καθορίζονται στη γραμμή Α του πίνακα του κεφαλαίου 5, παράρτημα ΙΙ της οδηγίας 97/24/ΕΚ, όπως τροποποιείται από την παρούσα οδηγία. να παύουν να ισχύουν από τη στιγμή της υποχρεωτικής εφαρμογής των οριακών τιμών εκπομπών που καθορίζονται σύμφωνα με το άρθρο 2, παράγραφος 3, για τα νέα οχήματα. ή

(β) να εφαρμόζονται σε όλα τα προσφερόμενα για πώληση στην αγορά κράτους μέλους νέα οχήματα τα οποία πληρούν τις προαιρετικές οριακές τιμές που καθορίζονται στη γραμμή Β του πίνακα του κεφαλαίου 5, παράρτημα ΙΙ της οδηγίας 97/24/ΕΚ, όπως τροποποιείται από την παρούσα οδηγία.

2. Τα φορολογικά κίνητρα για κάθε τύπο οχήματος που αναφέρεται στην παράγραφο 1 θα πρέπει να μην υπερβαίνουν το πρόσθετο κόστος των τεχνικών λύσεων που εισάγονται για να εξασφαλιστεί η συμμόρφωση με τις οριακές τιμές που καθορίζονται είτε στη γραμμή Α είτε στη γραμμή Β του πίνακα του κεφαλαίου 5, παράρτημα ΙΙ της οδηγίας 97/24/ΕΚ, όπως τροποποιείται από την παρούσα οδηγία.

Τα κράτη μέλη μπορούν να θεσπίζουν μεταξύ άλλων φορολογικά ή οικονομικά κίνητρα για το μεταγενέστερο εξοπλισμό παλαιότερων δίκυκλων και τρίκυκλων οχημάτων με κινητήρα, εφόσον κατ' αυτόν τον τρόπο τηρούνται οι οριακές τιμές που περιέχονται στην παρούσα οδηγία ή στην οδηγία 97/24/ΕΚ πριν από την τροποποίησή της.

3. Ενημερώνεται εγκαίρως η Επιτροπή σχετικά με σχέδια για την καθιέρωση ή αλλαγή των φορολογικών κινήτρων που αναφέρονται στην πρώτη παράγραφο, έτσι ώστε να έχει επαρκή χρόνο να υποβάλει τις παρατηρήσεις της.

Άρθρο 4

1. Η Επιτροπή θα εξετάσει τη δυνατότητα θεσπίσεως αυστηρότερων προδιαγραφών για τις εκπομπές των οχημάτων που εμπίπτουν στο πεδίο εφαρμογής της παρούσας οδηγίας, λαμβάνοντας υπόψη:

(α) τις τεχνικές εξελίξεις στον τομέα της τεχνολογίας ελέγχου των εκπομπών και την τεχνική και οικονομική εφικτότητα όσον αφορά την εφαρμογή τους στις μοτοσικλέτες.

(β) τα μέτρα για τον περιορισμό των οικονομικών επιπτώσεων σε μικρές επιχειρήσεις κατασκευής οχημάτων με ετήσιο όγκο παραγωγής λιγότερο από 5 000 οχήματα ανά εγκεκριμένο τύπο.

(γ) τη δυνατότητα εναρμόνισης του κύκλου δοκιμών σε παγκόσμιο επίπεδο.

(δ) τη συσχέτιση των οριακών τιμών του ισχύοντος και του νέου κύκλου δοκιμών.

(ε) κατάλληλα μέτρα έγκρισης τύπου για την επικύρωση της ανθεκτικότητας του αντιρρυπαντικού εξοπλισμού εξάτμισης κατά την κανονική διάρκεια ζωής των δίκυκλων ή τρίκυκλων οχημάτων με κινητήρα υπό κανονικές συνθήκες λειτουργίας.

2. Επί τη βάσει των στοιχείων που αναφέρονται στην παράγραφο 1, η Επιτροπή υποβάλλει, εφόσον απαιτείται, στο Ευρωπαϊκό Κοινοβούλιο και στο Συμβούλιο πρόταση η οποία περιλαμβάνει μεταξύ άλλων:

(α) νέο ειδικό κύκλο δοκιμών που θα χρησιμοποιείται ειδικώς για τις μετρήσεις των εκπομπών καυσαερίων και CO2 κατά τη δοκιμή τύπου Ι.

(β) υποχρεωτικές οριακές τιμές εκπομπών που θα εφαρμόζονται από το 2006.

(γ) ρυθμίσεις για τον έλεγχο της ανθεκτικότητας του εξοπλισμού μείωσης των εκπομπών.

(δ) ρυθμίσεις για την εισαγωγή απαιτήσεων ως προς τη συμμόρφωση των κυκλοφορούντων οχημάτων στη διαδικασία έγκρισης τύπου για δίκυκλα ή τρίκυκλα οχήματα με κινητήρα.

(ε) ρυθμίσεις για τη διασφάλιση του ότι απαγορεύονται οι διατάξεις διακοπής της λειτουργίας ή ηλεκτρονικής παράκαμψης του αντιρρυπαντικού εξοπλισμού ελέγχου.

Η Επιτροπή υποβάλλει μέχρι την 1η Ιουλίου 2001 έκθεση σχετικά με το στάδιο των διαπραγματεύσεων για έναν παγκοσμίως εναρμονισμένο κύκλο δοκιμών και προτείνει μέχρι την 1η Ιουλίου 2003 νέο κύκλο δοκιμών για την μέτρηση των εκπομπών κατά τη δοκιμή τύπου Ι.

3. Η Επιτροπή υποβάλλει, εφόσον είναι αναγκαίο, κατάλληλη πρόταση στο Ευρωπαϊκό Κοινοβούλιο και στο Συμβούλιο, η οποία θα περιέχει διατάξεις για την εισαγωγή απαιτήσεων ελέγχου και συντήρησης μοτοσικλετών και δίκυκλων και τρίκυκλων οχημάτων με κινητήρα.

Άρθρο 5

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από τις 31 Δεκεμβρίου 2001. Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 6

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 7

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΠΑΡΑΡΤΗΜΑ

Το κεφάλαιο 5 της οδηγίας 97/24/ΕΚ τροποποιείται ως εξής:

1. Το παράρτημα ΙΙ τροποποιείται ως εξής:

(α) Το σημείο 1.4. αντικαθίσταται από το εξής:

«1.4. Ως «αέριοι ρύποι» νοούνται οι εκπομπές καυσαερίων μονοξειδίου του άνθρακα, οξειδίων του αζώτου που εκφράζονται σε ισοδύναμη ποσότητα διοξειδίου του αζώτου (NO2), και υδρογονανθράκων, προϋποθέτοντας σχέση:

- C1H1.85 για τη βενζίνη.

- C1H1.86 για το πετρέλαιο.»

(β) Το σημείο 2.2.1.1. αντικαθίσταται από το ακόλουθο:

'2.2.1.1. Δοκιμή τύπου Ι (έλεγχος της κατά μέσο όρο τιμής των εκπομπών αερίων ρύπων σε αστική ζώνη με κυκλοφοριακή συμφόρηση)

2.2.1.1.1. Η δοκιμή διεξάγεται με τη διαδικασία που περιγράφεται στο προσάρτημα 1. Για τη συλλογή και την ανάλυση των αερίων ακολουθούνται οι προδιαγεγραμμένες μέθοδοι.

2.2.1.1.2. Στην εικόνα Ι.2.2. επεξηγούνται οι δυνατότητες για τη διενέργεια της δοκιμής του τύπου Ι.

2.2.1.1.3. Το όχημα τοποθετείται επί δυναμομετρικού πλαισίου εφοδιασμένου με τα μέσα για την προσομοίωση φορτίου και αδρανείας

Εικόνα I.2.2. Διάγραμμα ροής για τη δοκιμή τύπου Ι

>ΑΝΑΦΟΡΑ ΣΕ ΓΡΑΦΗΚΟ>

2.2.1.1.4. Κατά τη διάρκεια της δοκιμής τα καυσαέρια αραιώνονται και συλλέγονται αναλογικά δείγματα σε έναν ή περισσότερους σάκους. Τα καυσαέρια του υπό δοκιμή οχήματος αραιώνονται, λαμβάνονται δείγματά τους και αναλύονται σύμφωνα με τη διαδικασία που περιγράφεται κατωτέρω και μετράται ο συνολικός όγκος του αραιωμένου καυσαερίου.

2.2.1.1.5. Η διαδικασία επαναλαμβάνεται τρεις φορές σύμφωνα με τις απαιτήσεις του σημείου 2.2.1.1.6. Οι μάζες αερίων εκπομπών που προκύπτουν σε κάθε δοκιμή πρέπει να είναι κατώτερες από τις οριακές τιμές που εμφαίνονται στον κατωτέρω πίνακα (γραμμή A):

>ΘΕΣΗ ΠIΝΑΚΑ>

2.2.1.1.5.1. Με την επιφύλαξη των απαιτήσεων του σημείου 2.2.1.1.5., για κάθε ρύπο ή συνδυασμό ρύπων, μία από τις τρεις μάζες που προκύπτουν επιτρέπεται να υπερβαίνει, αλλά όχι περισσότερο από 10%, το προδιαγεγραμμένο όριο, υπό τον όρο ότι ο αριθμητικός μέσος των τριών αποτελεσμάτων είναι κατώτερος από το προδιαγεγραμμένο όριο. Σε περίπτωση υπέρβασης των προδιαγεγραμμένων ορίων περισσοτέρων του ενός ρύπων είναι αδιάφορο εάν αυτό συμβαίνει κατά την ίδια ή διαφορετικές δοκιμές.

2.2.1.1.6. Ο αριθμός των δοκιμών που προδιαγράφεται στο σημείο 2.2.1.1.5. μειώνεται υπό τις κατωτέρω οριζόμενες προϋποθέσεις, όπου V1 δηλώνει το αποτέλεσμα της πρώτης δοκιμής και V2 το αποτέλεσμα της δεύτερης δοκιμής για κάθε ρύπο.

2.2.1.1.6.1. Διενεργείται μία μόνο δοκιμή εάν το αποτέλεσμα που προέκυψε για κάθε ρύπο είναι μικρότερο ή ίσο προς 0,70 L (δηλ. V1 = 0,70 L).

2.2.1.1.6.2. Εφόσον δεν πληρούται η απαίτηση του σημείου 2.2.1.1.6.1., διενεργούνται δύο μόνο δοκιμές εάν, για κάθε ρύπο πληρούνται οι εξής απαιτήσεις: V1 - 0,85 L και V1 + V2 - 1,70 L και V2 = L.»

(γ) Διαγράφονται ο πίνακας I και ο πίνακας II του σημείου 2.2.

(δ) Το σημείο 2.2.1.2. αντικαθίσταται από το ακόλουθο:

'2.2.1.2. Δοκιμή τύπου II (δοκιμή μέτρησης του μονοξειδίου του άνθρακα σε στροφές βραδυπορίας) και δεδομένα εκπομπών που απαιτούνται για τις δοκιμές τεχνικού ελέγχου.

2.2.1.2.1. Η απαίτηση αυτή εφαρμόζεται σε όλα τα οχήματα με κινητήρα επιβαλλόμενης ανάφλεξης για τα οποία ζητείται έγκριση τύπου ΕΚ σύμφωνα με την παρούσα οδηγία.

2.2.1.2.2. Κατά τη δοκιμή σύμφωνα με το προσάρτημα 2 (δοκιμή τύπου ΙΙ) σε κανονικές στροφές βραδυπορίας:

* Καταγράφεται η κατ' όγκον περιεκτικότητα των εκπεμπόμενων καυσαερίων σε μονοξείδιο του άνθρακα.

* Καταγράφεται ο αριθμός των στροφών του κινητήρα κατά τη διάρκεια της δοκιμής, περιλαμβανομένων τυχόν ανοχών.

2.2.1.2.3. Κατά τη δοκιμή με «υψηλό αριθμό» στροφών (δηλ. > 2000 min-1):

* Καταγράφεται η κατ' όγκον περιεκτικότητα των εκπεμπόμενων καυσαερίων σε μονοξείδιο του άνθρακα.

* Καταγράφεται ο αριθμός των στροφών του κινητήρα κατά τη διάρκεια της δοκιμής, περιλαμβανομένων τυχόν ανοχών.

2.2.1.2.4 Πρέπει να μετράται και να καταγράφεται η θερμοκρασία του λαδιού του κινητήρα τη στιγμή της δοκιμής.

2.2.1.2.5. Με τα καταγραφέντα δεδομένα συμπληρώνονται τα σχετικά σημεία του εγγράφου που προβλέπεται στο παράρτημα VII της οδηγίας 92/61/ΕΟΚ, όπως τροποποιήθηκε τελευταία φορά.»

(ε) Προστίθεται το εξής νέο σημείο 3.1.1.:

'3.1.1. Λαμβάνεται όχημα από τη σειρά παραγωγής και υπόκειται στις δοκιμές που περιγράφονται στο σημείο 2.2.1.1. Ο οριακές τιμές για τον έλεγχο της συμμόρφωσης της παραγωγής είναι οι αναφερόμενες στον πίνακα του σημείου 2.2.1.1.5.»

(στ) Το πρώην σημείο 3.1.1. λαμβάνει τη νέα αρίθμηση 3.1.2. και τροποποιείται ως ακολούθως:

- οι λέξεις «στους Πίνακες Ι και ΙΙ» αντικαθίστανται από τις λέξεις «στον Πίνακα του σημείου 2.2.1.1.5».

- οι λέξεις «στους πίνακες του σημείου 2.2.1.1.2» αντικαθίστανται από τις λέξεις «στον πίνακα του σημείου 2.2.1.1.5».

(ζ) Το σημείο 3.1.3. του προσαρτήματος 1 αντικαθίσταται από το ακόλουθο:

'3.1.3. Η στεγανότητα του συστήματος εισαγωγής μπορεί να ελεγχθεί για να διαπιστωθεί ότι η εξαέρωση δεν αλλοιώνεται από τυχαία εισαγωγή αέρα.»

(η) Στο σημείο 5.3.1. του προσαρτήματος 1 τροποποιείται η τελευταία πρόταση ως εξής:

'Διενεργούνται δύο πλήρεις κύκλοι προετοιμασίας πριν από τη συλλογή των καυσαερίων.'

(θ) Το σημείο 6.1.3. του προσαρτήματος 1 αντικαθίσταται από το ακόλουθο:

'6.1.3. Πριν από την έναρξη του ελέγχου το δίκυκλο ή τρίκυκλο υποβάλλεται σε δοκιμασία με ρεύμα αέρα μεταβλητής ταχύτητας. Διενεργούνται δύο πλήρεις κύκλοι κατά τους οποίους δεν συλλέγονται καυσαέρια. Το σύστημα αερισμού πρέπει να περιλαμβάνει ένα μηχανισμό που ελέγχεται από την ταχύτητα του κυλίνδρου της κλίσης, έτσι ώστε, στο πεδίο μεταξύ 10 και 50 km/h, η γραμμική ταχύτητα του αέρα στην έξοδο να ισούται με τη σχετική ταχύτητα του κυλίνδρου κατά προσέγγιση 10%. Για ταχύτητες του κυλίνδρου μικρότερες των 10 km/h, η ταχύτητα του ανέμου μπορεί να είναι ακόμη και μηδέν. Η τομή της εξόδου του μηχανισμού που στέλνει το ρεύμα αέρα πρέπει να έχει τα ακόλουθα χαρακτηριστικά:

(i) μία επιφάνεια τουλάχιστον 0,4 m2.

(ii) η απόσταση από το έδαφος της κάτω πλευράς του η οποία είναι από 0,15 έως 0,20 m.

(iii) απόσταση από το μπροστινό άκρο της μοτοσικλέτας ή του τρίκυκλου η οποία θα είναι από 0,3 έως 0,45 m.»

(ι) Διαγράφεται η πρώτη πρόταση στο σημείο 6.2.2. του προσαρτήματος 1.

(ια) Το σημείο 7.2.1. του προσαρτήματος 1 αντικαθίσταται από το ακόλουθο:

'7.2.1. Μετά από 2 κύκλους προετοιμασίας (την πρώτη στιγμή του πρώτου κύκλου) διενεργούνται ταυτοχρόνως οι ενέργειες που προβλέπονται στα σημεία 7.2.2. μέχρι 7.2.5.»

(ιβ) Το σημείο 7.4 του προσαρτήματος 1 αντικαθίσταται από το ακόλουθο:

'7.4. Ανάλυση

7.4.1. Τα καυσαέρια που περιέχονται σε σάκο πρέπει να αναλύονται το συντομότερο δυνατόν και οπωσδήποτε πριν παρέλθουν 20 λεπτά από το τέλος του κύκλου δοκιμής.

7.4.2. Πριν από κάθε ανάλυση δείγματος πρέπει να μηδενίζεται η κλίμακα τιμών του αναλυτή που χρησιμοποιείται για κάθε ρύπο, με το κατάλληλο αέριο μηδενισμού.

7.4.3. Εν συνεχεία οι αναλυτές ρυθμίζονται σύμφωνα με τις καμπύλες βαθμονόμησης, με τη χρήση αερίων βαθμονόμησης ονομαστικής συγκέντρωσης 70 μέχρι 100% της κλίμακας τιμών.

7.4.4. Εν συνεχεία επανελέγχονται οι μηδενικές τιμές των αναλυτών. Η διαδικασία επαναλαμβάνεται εάν η ανάγνωση διαφέρει περισσότερο από 2% της κλίμακας τιμών που καθορίστηκε σύμφωνα με το σημείο 7.4.2.

7.4.5. Ακολούθως αναλύονται τα δείγματα.

7.4.6. Μετά την ανάλυση επανελέγχονται με τα ίδια αέρια τα σημεία μηδενισμού και βαθμονόμησης. Εάν τα αποτελέσματα δεν αποκλίνουν περισσότερο από 2% από τα αποτελέσματα του σημείου 7.4.3. η ανάλυση θεωρείται αποδεκτή.

7.4.7. Σε όλα τα υποσημεία του παρόντος σημείου πρέπει οι παροχές και οι πιέσεις των διαφόρων αερίων να είναι οι ίδιες με τις χρησιμοποιούμενες κατά τη βαθμονόμηση των αναλυτών.

7.4.8. Ως μέγεθος της συγκέντρωσης κάθε ρύπου που μετρήθηκε στα αέρια θεωρείται η τιμή που διαπιστώνεται μετά τη σταθεροποίηση της διάταξης μέτρησης.»

2. Το παράρτημα IV αντικαθίσταται από το ακόλουθο:

'ΠΑΡΑΡΤΗΜΑ IV

ΠΡΟΔΙΑΓΡΑΦΕΣ ΓΙΑ ΤΟ ΚΑΥΣΙΜΟ ΑΝΑΦΟΡΑΣ (ΒΕΝΖΙΝΗ)

Ως καύσιμο αναφοράς χρησιμοποιείται το περιγραφόμενο στο παράρτημα IX, μέρος 1, της οδηγίας 70/220/ΕΟΚ.

ΠΡΟΔΙΑΓΡΑΦΕΣ ΓΙΑ ΤΟ ΚΑΥΣΙΜΟ ΑΝΑΦΟΡΑΣ (ΠΕΤΡΕΛΑΙΟ)

Ως καύσιμο αναφοράς χρησιμοποιείται το περιγραφόμενο στο παράρτημα IX, μέρος 2, της οδηγίας 70/220/ΕΟΚ.'